Source: https://www.papier-mettler.com/CZ_ISITE_Home_VOB.htm
Timestamp: 2019-06-18 05:08:36+00:00

Document:
﻿﻿ VOB -- [Papier-Mettler]
Papier- Mettler Slovakia s.r.o.
Tieto všeobecné obchodné podmienky ("Obchodné podmienky") sú nedeliteľnou súčasťou všetkých kúpnych zmlúv uzavretých medzi spoločnosťou Papier- Mettler Slovakia, s.r.o., IČ: 31626408, so sídlom na ulici Lazaretská 8, Bratislava 811 08, zapísanou v Obchodnom registri vedeného Okresným súdom v Bratislave I, oddiel Sro, vložka číslo : 36645/B5 ako predávajúcim ("Predávajúci") a fyzickými alebo právnickými osobami, ktorí sú podľa ustanovenia § 2 odst. 2 zákona č. 513/1991 Zb., Obchodného zákonníka ("ObZ") podnikateľmi ("Kupujúci"). Kupujúci a Predávajúci budú ďalej spoločne označovaní ako "Zmluvné strany".
1.	Návrh na uzatvorenie zmluvy
1.1	Ponuky Predávajúceho sú nezáväzné, ibaže v príslušnej ponuke je výslovne uvedená jej záväznosť. Ceny obsiahnuté v ponukách Predávajúceho sa rozumejú v eurách a bez zákonnej dani z pridanej hodnoty.
1.2	Objednávky Kupujúceho, ich zmeny, musia byť vykonané v písomnej forme v súlade s § 40 Občianskeho zákonníka. Kúpna zmluva medzi Predávajúcim a Kupujúcim vzniká písomným potvrdením objednávky Kupujúceho Predávajúcim (§ 40 OZ).
1.3	Kúpna cena za tovar sa určí podľa ceny obsiahnutej v ponuke Predávajúceho ("kúpna cena").
2.	Platobné podmienky
2.1	Ak nie je medzi Kupujúcim a Predávajúcim dohodnutý iný spôsob platby, je Kupujúci povinný zaplatiť kúpnu cenu na základe faktúry (daňového dokladu) vystavenej Predávajúcim, a to bankovým prevodom v termíne splatnosti 14 dní od dátumu vystavenia faktúry. Platba Kúpnej ceny pred uzatvorením kúpnej zmluvy alebo pred splatnosťou kúpnej ceny neoprávňuje Kupujúceho k zľave z kúpnej ceny, ibaže sa Zmluvné strany dohodnú inak.
2.2	Omeškanie Kupujúceho s platením kúpnej ceny je podstatným porušením kúpnej zmluvy a Predávajúci má okrem práv prináležiacich mu zo zákona aj právo odstúpiť od ostatných kúpnych zmlúv uzavretých s Kupujúcim. Odstúpenie sa musí vykonať v písomnej forme a musí byť doručené Kupujúcemu doporučeným listom na adresu jeho sídla, uvedenú v objednávke. Odstúpenie sa považuje za doručené 3 deň od jeho odoslania, aj keď sa Kupujúci o ňom nedozvedel.
2.3	Ak je Kupujúci v omeškaní so zaplatením Kúpnej ceny z ktorejkoľvek kúpnej zmluvy uzavretej medzi Kupujúcim a Predávajúcim, je Predávajúci ďalej oprávnený:
a.	bez ohľadu na dohodnuté lehoty splatnosti požadovať zaplatenie všetkých doteraz nezaplatených záväzkov Kupujúceho zo všetkých kúpnych zmlúv uzavretých medzi Kupujúcim a Predávajúcim a/alebo
b.	u všetkých doteraz neuskutočnených dodávok z ktorejkoľvek kúpnej zmluvy uzatvorenej medzi Kupujúcim a Predávajúcim požadovať platbu vopred v hotovosti, a/alebo
c.	odmietnuť z ktorejkoľvek kúpnej zmluvy uzavretej medzi Kupujúcim a Predávajúcim svoje plnenie až do úplného zaplatenia dlžnej kúpnej ceny/kúpnych cien vrátane prípadných úrokov z omeškania z kúpnych zmlúv uzavretých medzi Kupujúcim a Predávajúcim. Kupujúci v tomto prípade nie je oprávnený od predmetnej kúpnej zmluvy /kúpnych zmlúv odstúpiť ani požadovať prípadnú náhradu škody.
2.4	V prípade omeškania Kupujúceho so zaplatením Kúpnej ceny je Kupujúci povinný zaplatiť Predávajúcemu úrok z omeškania vo výške [0,05%] z kúpnej ceny za každý deň omeškania.
2.5	Ak má Kupujúci voči Predávajúcemu viac záväzkov, bude plnenie Kupujúceho započítané na záväzky Kupujúceho v nasledovnom poradí:
a.	príslušenstvo najmenej zabezpečeného záväzku,
b.	istina najmenej zabezpečeného záväzku,
c.	príslušenstvo najskôr splatného záväzku, ak je zabezpečenie všetkých záväzkov rovnocenné,
d.	istina najskôr splatného záväzku, ak je zabezpečenie všetkých záväzkov rovnocenné.
2.6	Ak bola kúpna cena za tovar stanovená v inej mene než ako v eurách a dôjde predo dňom splatnosti kúpnej ceny k devalvácii tejto meny voči eur, je Kupujúci povinný uhradiť Predávajúcemu rozdiel medzi súčinom dohodnutej kúpnej ceny za tovar a stredového kurzu dohodnutej meny zverejneného Národnou bankou Slovenska v deň uzavretia kúpnej zmluvy a súčinom dohodnutej kúpnej ceny za tovar a stredového kurzu dohodnutej meny zverejneného Národnou bankou Slovenska v deň splatnosti kúpnej ceny.
2.7	Ak je kúpna cena určená podľa hmotnosti tovaru, je rozhodujúca jeho hmotnosť so započítanou hmotnosťou obalu; § 448 odst. 3 ObZ sa nepoužije.
2.8	Kupujúci nie je oprávnený bez súhlasu Predávajúceho započítať svoje prípadné pohľadávky voči pohľadávkam Predávajúceho.
3.1	Ak prekročí Kúpna cena za tovar čiastku 750,- €, Predávajúci hradí náklady na dopravu tovaru do sídla Kupujúceho alebo na iné dohodnuté miesto dodania tovaru a to za predpokladu, že
a.	sídlo Kupujúceho alebo iné dohodnuté miesto dodania tovaru sa nachádza v Slovenskej Republike a
b.	Kupujúci riadne zaplatí dohodnutú kúpnu cenu.
Ak nezaplatí Kupujúci kúpnu cenu riadne alebo ak bude pred splatnosťou kúpnej ceny podaný návrh na vyhlásenie konkurzu na majetok Kupujúceho alebo podaný návrh na iné podobné konanie , pričom podmienky začatia konania na vyhlásenie konkurzu alebo iného obdobného konania ohľadom majetku Kupujúceho budú splnené, je Kupujúci povinný uhradiť Predávajúcemu aj vyššie uvedené náklady na dopravu tovaru.
3.2	Ak neprekročí kúpna cena za tovar čiastku 750,- €, znáša náklady na dopravu tovaru Kupujúci. Ak je dohodnuté prevzatie tovaru Kupujúcim v prevádzke Predávajúceho a ak neprevezme Kupujúci tovar v dohodnutom termíne, je Predávajúci oprávnený bez ďalšieho upozornenia Kupujúceho poslať tovar na adresu sídla Kupujúceho a požadovať od Kupujúceho náhradu nákladov na dopravu tovaru.
3.3	Predávajúci má právo podľa svojho voľného uváženia zvoliť prepravcu, ktorý zrealizuje dopravu tovaru podľa bodov 3.1 a 3.2 týchto Obchodných podmienok. Predávajúci nezodpovedá Kupujúcemu za realizáciu dopravy, najmä za jej rýchlosť, ani za výšku prepravného v prípade, ak je tovar Kupujúcemu odoslaný podľa bodu 3.2 týchto Obchodných podmienok.
3.4	Podpisom dodacieho listu potvrdzuje Kupujúci, že tovar bol dodaný v dohodnutom množstve a nebol poškodený počas prepravy. Ak je Kupujúci v omeškaní s prevzatím tovaru, je Predávajúci oprávnený odstúpiť od kúpnej zmluvy .
3.5	Ak je tovar dodávaný Kupujúcemu na paletách, je Kupujúci povinný vrátiť Predávajúcemu príslušný počet dodaných paliet. Náklady na prípadný transport paliet od Kupujúceho do prevádzky Predávajúceho hradí Kupujúci. Ak je však tovar zaslaný Kupujúcemu podľa bodu 3.1. týchto Obchodných podmienok a ak vráti Kupujúci palety dopravcovi, ktorý Kupujúcemu tovar dodal, ihneď pri prevzatí tovaru, znáša prípadné náklady na spätný transport paliet Predávajúci. Ak nie sú palety vrátené Predávajúcemu do 2 mesiacov od dodania tovaru, je Kupujúci povinný uhradiť Predávajúcemu cenu paliet, za ktorú Predávajúci palety nadobudol do svojho vlastníctva.
4.	Termíny dodania
4.1	Ak je termín dodania stanovený dodacou dobou, dodacia doba začína plynúť uzavretím kúpnej zmluvy. Ak požaduje Kupujúci po uzavretí kúpnej zmluvy dodatočné zmeny tovaru, predlžuje sa dohodnutá dodacia doba resp. posúva sa termín dodania o príslušný počet dní potrebných na realizáciu zmien požadovaných Kupujúcim.
4.2	Predávajúci je oprávnený dodať tovar aj pred dohodnutým termínom dodania. Kupujúci v tomto prípade nie je oprávnený odmietnuť prevzatie tovaru.
4.3	Ak nevyplýva z kúpnej zmluvy, že Kupujúci nemá záujem na dodaní tovaru po uplynutí dohodnutého termínu dodania tovaru, môže Predávajúci dodať tovar aj po dohodnutom termíne, ak mu nebolo doručené vyhlásenie Kupujúceho o jeho odstúpení od kúpnej zmluvy. Odstúpenie sa musí vykonať v písomnej forme a musí byť doručené Predávajúcemu doporučeným listom na adresu jeho sídla. Odstúpenie sa považuje za doručené 5 deň od jeho riadneho odoslania, aj keď sa Predávajúci o ňom nedozvedel.
4.4	Kupujúci nie je oprávnený odstúpiť od kúpnej zmluvy, ak je Predávajúci v omeškaní s dodaním tovaru z dôvodov, ktoré sú v článku 5. týchto Obchodných podmienok definované ako okolnosti vylučujúce zodpovednosť.
5.	Okolnosti vylučujúce zodpovednosť
Ako okolnosti vylučujúce zodpovednosť Predávajúceho sú považované nižšie uvedené prekážky, a to aj v prípade, ak boli predvídateľné v momente uzavretia kúpnej zmluvy:
a.	prerušenie prevádzky podniku Predávajúceho z dôvodov, ktoré ležia mimo sféry vplyvu Predávajúceho,
b.	prerušenie dodávok Predávajúcemu od jeho subdodávateľa,
c.	štrajk zamestnancov Predávajúceho,
d.	nedostatok surovín a/alebo pohonných hmôt,
e.	vyhlásenie vojnového stavu,
f.	mobilizácia,
g.	vypuknutie občianskej vojny.
6.	Množstvo, kvalita a prevedenie tovaru
Tovar dodaný Predávajúcemu je považovaný za dodaný v súlade s kúpnou zmluvou, pokiaľ sú jeho parametre v medziach odchýlok uvedených v tomto článku 6. Obchodných podmienok.
6.1	Hmotnostné odchýlky
Odchýlky plošnej hmotnosti sú prípustné v rozsahu predajných podmienok dodávateľa materiálov použitých Predávajúcim. Ak nestanoví dodávateľ v tomto smere žiadne odchýlky, platia nasledujúce hodnoty:
a.	Papier vo vzťahu k dohodnutej plošnej hmotnosti:
-	do 39 g/m2 +/- 8%
-	40—59 g/m2 +/- 6%
-	60 a viac g/m2 +/- 5%
b.	Plastové fólie vo vzťahu k dohodnutej hrúbke:
- menšia ako 15 mµ +/- 25%
-	od 15 mµ - 25 mµ +/- 15%
-	väčšia ako 25 mµ +/- 13%
c.	Alumíniová fólia, spojovacie fólie, celofán a iné materiály vo vzťahu ku dohodnutej hrúbke alebo k plošnej hmotnosti (podľa toho, ktoré kritérium bolo dohodnuté; platí jednotlivo alebo ako časť iného produktu):
6.2	Veľkostné odchýlky
a.	Papier a kombinácie papieru:
- Vrecká:
-	dĺžka +/- 4 mm
-	šírka (u vreciek o šírke do 80 mm) +/- 3%
-	šírka (u vreciek o šírke nad 80 mm) +/- 2%
-	šírka a dĺžka prierezu +/- 3 mm
-	dĺžka návinu +/- 3%
-	dĺžka +/- 5 mm
-	šírka +/- 5 mm
b.	Umelé hmoty a alumínium:
-	+/- 5%
c.	Veľkostné odchýlky uvedené v písmene a. týkajúce sa rolí a formátov a v písmenu b. ohľadne použitých materiálov platia aj pre nastavenie tlače, ako aj pre razenie a výsek na týchto materiáloch. Pre vrecká uvedené pod písm. a. platí pre nastavenie tlače, ako aj na razenie a výsek do šírky veľkostná odchýlka vo výške +/- 4 mm pre vrecká o šírke väčšej ako 80 mm a +/ 3 mm pre vrecká o šírke menšej ako 80 mm.
d.	Kolísanie sútlače u potlačených výrobkov sa nedá vylúčiť, pretože táto závislá na materiály, na prevedení a tlačovom postupe. Za chybu môžeme považovat iba podstatné odchýlky sútlače.
6.3	Odchýlky v množstve
a.	Predávajúci je oprávnený dodať až o +/- [20]% množstva /hmotnosti objednaného tovaru. U predaja podľa množstva (pod 50.000 ks a u objednávky väčšieho množstva tlačených motívov) a pri predaji podľa hmotnosti (pre hmotnosť pod 500 kg) je oprávnený dodať až o +/- [30]% objednaného tovaru. Kupujúci je povinný uhradiť kúpnu cenu podľa skutočne dodaného množstva/hmotnosti tovaru na základe faktúry Predávajúceho.
b.	Pri výrobe papierových a plastikových obalov je prípustné, aby až 5% dodaného tovaru vykazovalo vady (tj. tlačové chyby alebo chyby spracovania); aj v tomto prípade je celá dodávka tovaru považovaná v súlade s kúpnou dohodou. Vady časti dodávky tovaru presahujúce 5% dodaného tovaru neumožňujú aby Kupujúci reklamoval celú dodávku, pokiaľ je vytriedenie chybného tovaru možné bez väčších problémov/resp. nákladov.
c.	Rozdiely v súčte až do 3% množstva tovaru je prípustné.
6.4	Ostatné
Kolísanie vlastností povrchu, farby, rýdzosti a fyzikálnych vlastností tovaru nie sú vadou.
7.	Vady tovaru
7.1	Povinnosť Kupujúceho skontrolovať dodaný tovar sa riadi § 427 ObZ.
7.2	Vady tovaru je Kupujúci povinný oznámiť Predávajúcemu písomnou formou v súlade s §40 Občianskeho zákonníka neodkladne, najneskoršie však do 14-tich dni od okamihu, kedy mohla byť príslušná vada Kupujúcim zistená . Kupujúci je povinný umožniť Predávajúcemu, aby poverený pracovník Predávajúceho tovar mohol skontrolovať a overiť rozsah vád tovaru.
7.3	Ak má tovar vady, má Kupujúci právo požadovať primeranú zľavu z Kúpnej ceny, za predpokladu že Predávajúcemu vrátil dodaný tovar, ktorý vykazuje vady. § 436 odst. 1 až 3 a § 437 ObZ sa pre tento prípad nepoužijú.
7.4	Vytknutie vád tovaru neoprávňuje Kupujúceho k zadržaniu platby kúpnej ceny alebo jej časti bez predchádzajúcej dohody s Predávajúcim.
8.	Výhrada vlastníckeho práva
Predávajúci je vlastníkom dodávaného tovaru až do jeho úplného zaplatenia.
9.	Miesto plnenia, súdna príslušnosť, použiteľné právo
9.1	Ako miesto plnenia je dohodnuté sídlo Predávajúceho.
9.2	K riešeniu sporov medzi Kupujúcim a Predávajúcim je príslušný miestne a vecne príslušný súd Predávajúceho v Slovenskej republike. Predávajúci je však oprávnený uplatňovať svoje nároky rovnako u príslušného súdu Kupujúceho.
B.	Zvláštna časť
10.	Priemyselné práva a zákon o obaloch
10.1	Pri použití vzorov a tlačových predlôh Kupujúceho Predávajúcim je Kupujúci povinný zabezpečiť , aby neboli porušované autorské a/alebo priemyselné práva tretích osôb. V prípade vzniku nárokov tretích osôb voči Predávajúcemu z tohto titulu je Kupujúci povinný Predávajúceho týchto nárokov zbaviť. Zbavenie v zmysle predchádzajúcej vety znamená:
a.	Kupujúci musí splniť nároky tretích osôb existujúce voči Predávajúcemu,
b.	Kupujúci musí Predávajúcemu uhradiť plnenie, ktoré Predávajúci poskytol za účelom splnenia nárokov tretích osôb, ktoré boli oprávnene uplatnené voči Predávajúcemu
c.	Kupujúci musí Predávajúcemu nahradiť všetky náklady a škody, ktoré Predávajúcemu vzniknú na základe uplatnenia, plnenia alebo odvrátenia nárokov tretích osôb.
10.2	Kupujúci sa zaväzuje nahradiť Predávajúcemu škody, ktoré Predávajúcemu vzniknú, a zbaviť Predávajúceho nárokov tretích osôb resp. sankcií zo strany príslušných orgánov či úradov v zmysle bodu 10.1 týchto Obchodných podmienok i v prípade, že Kupujúci poruší niektoré ustanovenia zákona č. 529/2002 Z.z v znení neskorších predpisov, o obaloch, alebo ustanovenia iného všeobecne záväzného právneho predpisu, ktorý sa vzťahuje na tovar, alebo iného predpisu platného v zahraničí, ktorý je obdobný ako zákon č. 529/2002 Z.z. o obaloch, a voči Predávajúcemu budú z tohto dôvodu uplatňované sankcie zo strany úradov alebo nároky tretích osôb.
11.	Tlačové zákazky
11.1	Kupujúci znáša repronáklady a náklady na štočky. Predávajúci je oprávnený tieto náklady Kupujúcemu vyfakturovať aj v prípade, že nedošlo k uzavretiu príslušnej kúpnej zmluvy.
11.2	Tlačové podklady poskytnuté Kupujúcim ako napr. návrhy, výkresy, štočky, filmy, tlačové valce a iné nosiče(napr.CD) sa stávajú vlastníctvom Predávajúceho, aj keď Kupujúci uhradil Predávajúcemu časť nákladov s nimi spojených. Ak uhradí Kupujúci všetky náklady spojené s týmito tlačovými podkladmi, môže Kupujúci požadovať ich vrátenie.
11.3	Predávajúci používa pri tlači bežné tlačiarske farby. Ak majú byť splnené určité požiadavky ako napr. svetelná stálosť, stálofarebnosť v alkáliách, odolnosť proti stieraniu, vhodnosť pre styk s potravinami, je Kupujúci povinný pred uzatvorením kúpnej zmluvy Predávajúceho o tejto skutočnosti písomne informovať. Predávajúci však v žiadnom prípade nezodpovedá za svetelnú stálosť tlačiarskych a materiálových farieb.
11.4	Nakoľko dochádza pri flexo tlači k odchýlkam farieb zapríčinených touto technikou, považuje sa pri zákazkách vyrábaných na základe farebných predlôh resp. s pevne určenými údajmi o farbách tovaru , realizácia zákazky v súlade so zmluvou aj vtedy, ak príde k určitým odchýlkam; toto platí i pre rôzne tlačené materiály napr. papier a umelé hmoty.
11.5	U plastových výrobkov nezodpovedá predávajúci za migračný úbytok aditívnych prísad alebo podobných migračných javov.
11.6	Skúšobné výtlačky budú pred tlačou zhotovené, pokiaľ to Kupujúci výslovne požaduje alebo Predávajúci považuje za nutné. Nakoľko tieto výtlačky (např. Proof, Cromalin, ofsetová tlač) nie sú zhotovované flexotlačou, nemôžu byť vylúčené významné rozdiely v porovnaní s neskoršími výtlačkami. Tovar je aj v prípade výskytu týchto rozdielov v súlade s kúpnou zmluvou.
11.7	Tlač jednotného kódu tovaru EAN je vykonaná s použitím dostupnej techniky a za dodržania príslušnej normy ISO. Pri kódovaní a/alebo číslovaní je potrebné v spolupráci s Predávajúcim zladiť grafiku ohľadom technicky podmienených výrobných možností. Kupujúci zodpovedá za správnosť usporiadania a umiestnenia kódu. Z dôvodov nejednotnosti meracej a čítacej techniky a z dôvodov prípadných vplyvov na vytlačený kód po odovzdaní tovaru Kupujúcemu nedá sa zabezpečiť že kód bude vždy bezchybne načítaný na pokladniach predajní. Aj v prípade ťažkosti s čítaním čiarového kódu sa tovar považuje za dodaný v súlade s kúpnou zmluvou.
11.8	Predávajúci nezodpovedá za následky spôsobené chybami na "Filmmasters" alebo iných podobných podkladoch, ktoré mu Kupujúci poskytol k dispozícii pre tlač jednotného kódu tovaru alebo iného obdobného kódu. Predávajúci nezodpovedá za prípadné problémy alebo následky pri používaní vytlačeného kódu. Pod pojmom "Filmmaster" sa rozumie tiež tlač pri tlačiarenských prácach, ktoré obsahujú jednotný kód tovaru.
11.9	Predávajúci nezodpovedá za vady tovaru vzniknuté na základe tlačových podkladov, ktoré mu dodal Kupujúci. Ak zistí Predávajúci počas tlače chyby v texte alebo snímkach a z tohto dôvodu tlač preruší, znáša Kupujúci s tým spojené zvýšené náklady.
C. Ostatné ustanovenia
12.	Ochrana osobných údajov
12.1	Akceptáciou týchto Obchodných podmienok udeľuje Kupujúci Predávajúcemu svoj výslovný súhlas v zmysle zákona č. 477/2001 Z.z. v znení neskorších predpisov, o ochrane osobných údajov so spracovaním svojich osobných údajov, ktoré Kupujúci oznámil Predávajúcemu v súvislosti s uzavretím kúpnej zmluvy ("Osobné údaje"). Pod pojmom spracovanie osobných údajov sa rozumie rozsah spracovania osobných údajov podľa § 4 písm. a) zákona o Ochrane osobných údajov.
12.2	Kupujúci ďalej súhlasí s tým, aby:
a.	Predávajúci spracovával a ďalej tretím osobám odovzdal Osobné údaje za účelom uplatnenia všetkých nárokov Predávajúceho z kúpnej zmluvy a za účelom spracovania dokladov Predávajúceho,
b.	Predávajúci spracovával Osobné údaje za účelom zasielania reklamných oznámení Kupujúcemu,
c.	Osobné údaje boli v rovnakom rozsahu, za rovnakým účelom a na rovnaké obdobie ako Predávajúcemu sprístupnené akýmkoľvek osobám tvoriacich s Predávajúcim koncern.
12.3	Kupujúci súhlasí s tým, že Predávajúci je oprávnený spracovávať Osobné údaje od okamžiku uzavretia kúpnej zmluvy. Predávajúci je oprávnený tieto údaje spracovávať počas celej doby trvania kúpnej zmluvy a päť rokov odo dňa zániku posledného záväzku z kúpnej zmluvy. Kupujúci ďalej súhlasí s tým, že Predávajúci je pri spracovávaní Osobných údajov oprávnený Osobné údaje Kupujúceho zasielať všetkým subjektom uvedeným v tomto článku 12. aj v elektronickej forme. Ak odvolá Kupujúci svoj súhlas so spracovávaním Osobných údajov, je Predávajúci oprávnený informovať o odvolaní tohto súhlasu všetky subjekty uvedené v tomto článku 12.
12.4	Kupujúci berie týmto na vedomie, že
a.	poskytovanie jeho Osobných údajov je dobrovoľné,
b.	že má kedykoľvek právo na prístup ku svojim Osobným údajom, a právo na opravu svojich Osobných údajov,
c.	a že svoj súhlas k spracovaniu Osobných údajov môže kedykoľvek odvolať.
12.5	Pokiaľ zistí alebo sa bude domnievať, že Predávajúci prevádza spracovanie jeho Osobných údajov, ktoré je v rozpore s ochranou jeho súkromného a osobného života alebo v rozpore so zákonom, obzvlášť ak sú jeho Osobné údaje nepresné s ohľadom na účel ich spracovania, môže požiadať Predávajúceho o vysvetlenie alebo požadovať, aby Predávajúci takto vzniknutý stav odstránil.
13.1	Akékoľvek odchylné dohody medzi Zmluvnými stranami od týchto Obchodných podmienok vyžadujú k svojej platnosti písomné potvrdenie Predávajúceho vykonané v súlade s § 40 Občianskeho zákonníka.
13.2	Akceptáciou týchto Obchodných podmienok Kupujúcim sa na vzťahy vyplývajúce z kúpnych zmlúv uzavretých v medzi Kupujúcim a Predávajúcim nepoužijú tie ustanovenia prípadných Nákupných podmienok Kupujúceho, ktoré by boli s týmito Obchodnými podmienkami v rozpore.
13.3	Ak je alebo ak sa stane niektoré ustanovenie týchto Obchodných podmienok čiastočné alebo úplne neplatné či neúčinné, nie je tým dotknutá platnosť či účinnosť ostatných ustanovení. Neplatné ustanovenia sa nahradia ustanoveniami, ktoré budú najlepšie vystihovať hospodársky účel neplatného či neúčinného ustanovenia.
14.	Tieto všeobecné podmienky boli Predávajúcim uverejnené na jeho web. stránke dňa 15.10.2008

References: § 2
 § 40
 § 448
 § 427
 §40
 § 436
 § 437
 súd 
 § 4
 § 40